

**ZAKLJUČEN 24. PIKIN FESTIVAL  
Velenje obiskalo preko 100.000 Pik in gusarjev**

**Velenje, 28. septembra 2013 – 24. Pikin festival, ki je v Velenju potekal od nedelje, 22. septembra, do danes, 28. septembra, je tudi letos obiskala množica navdušenih obiskovalcev. Organizatorji ocenjujejo, da je obisk presegel 100.000 navdušenih Pik in gusarjev iz vse Slovenije. V športnem duhu in zdravem telesu se na festivalu dnevno predstavljajo različne aktivnosti, festival pa je pridobil tudi častno pokroviteljstvo organizacije Združenih narodov za izobraževanje, znanost in kulturo UNESCO. Zadnji dan so bili na festivalu prisotni tudi Primož Kozmus, Andrej Jerman in Janez Marič. Pika Nogavička je na zaključni slovesnosti ob 17. uri podelila najvišja festivalska priznanja – zlate pike in vrnila župansko lento ter s tem tudi mestno oblast županu Mestne občine Velenje.**

V sklopu Pikinega festivala potekajo tudi tekmovanja za zlato piko v različnih kategorijah. V kategoriji gledališč je devetčlanska komisija devetletnih deklic po pravilih njihove vzornice Pike Nogavičke izbrala zmagovalni predstavi. Na velikem Pikinem odru Doma kulture Velenje je letos zmagala predstava Pepelka v izvedbi Čarobne dežele iz Ljubljane in v režiji Ksenije Kovač in Mateja Rotovnika. Aničin in Tomažev oder je navdušil s predstavo Maček Muri v izvedbi Osnovne šole Brežice. V kategoriji fotografski natečaj, ki je potekal na temo Zdrav duh v zdravem telesu – po Pikino, je zlato piko prejela Veronika Vasle iz Osnovne šole Polzela za fotografijo z naslovom Gibanje po moje! Na cvetličarskem tekmovanju so tekmovalci izdelali čudovite cvetlično-zelenjavne aranžmaje s športnimi rekviziti v štirih različnih kategorijah, slavila pa je ekipa Kmetijske šole Grm in Biotehnične gimnazije Novo Mesto s tekmovalkama Moniko Murenc in Nino Lamovšek. Zlato piko za zmago na Pikini jadralni regati je osvojil Aljaž Flis. Na gasilskem tekmovanju, kjer se je borilo 26 ekip, pa sta lovoriki pripadli spretnim deklicam pionirkam PGD Gaberke in pionirjem PGD Drešinja vas.

Zadnji dan festivala se je odvil Družinski tek v organizacije Atletske zveze Slovenije. Prizorišče je popestrilo štirideset pisanih stojnic ročnodelskih izdelkov prodajno-umetniške tržnice Pikin BazArt, poligon slovenske vojske, demonstracija akcije reševalnih psov in zanimiva gobarska razstava. Na odrih so nas zabavali Damjana Golavšek, Ribič Pepe, Bansi, Sebastjan, Aida Kralj, folklorno društvo Koleda, Plesni studio N, Zmelkoow, In&Out ter številne lutkovne in gledališke predstave. Na prizorišču smo lahko srečali klovne, smešna policaja ter veliko nadvse atraktivnih postavitev živih lutk. Obiskali smo lahko glasbeni gozdiček, pravljični labirint, Pikino džunglo ter taborniški in indijanski tabor. Pikino mesto z glavno ulico je bilo nadvse živahno, prav tako tudi vseh sedem umetniških četrti, ki so letos navduševale radovedne obiskovalce ter zanimive kreativne delavnice v Pikini mestni hiši, Hiši ustvarjalnosti in igre, Hiši idej in zabave ter na zunanjih prizoriščih. Svetovni popotniki so lahko obiskali vseh sedem celin na interaktivnem poligonu Pika potuje in Savinjsko ter Šaleško dolino na poligonu Mozaik doživetij.

Festival pod pokroviteljstvom Mestne občine Velenje organizira javni zavod Festival Velenje skupaj s soorganizatorji – Knjižnico Velenje, Medobčinsko zvezo prijateljev mladine Velenje, Mladinskim centrom Velenje, Muzejem Velenje in JSKD – OI Velenje ter številnimi partnerji.

cid:image001.jpg@01CB49AB.CEB7AC10- Konec -

**Več informacij:** Barbara Pokorny, 041 535 567, 03/898 25 71, www.pikinfestival.si